
Grozījumi Ministru kabineta 2011. gada 13. decembra noteikumos Nr. 949 "Noteikumi par augu aizsardzības līdzekļu laišanu tirgū"
Izdoti saskaņā ar Augu aizsardzības likuma 5.panta 23.punktu un 9.panta otro daļu
· 1. Izdarīt Ministru kabineta 2011. gada 13. decembra noteikumos Nr. 949 "Noteikumi par augu aizsardzības līdzekļu laišanu tirgū" (Latvijas Vēstnesis, 2011, 202. nr.; 2016, 194. nr.) šādus grozījumus:
· 1.1. izteikt 4. punktu šādā redakcijā:
· "4. Speciālās atļaujas (licences) (turpmāk – licence) īpašnieks septiņu darbdienu laikā pēc augu aizsardzības līdzekļa ievešanas Latvijā Kultūraugu uzraudzības valsts informācijas sistēmā (turpmāk – informācijas sistēma) iesniedz informāciju par augu aizsardzības līdzekli, norādot tā:
· 4.1. nosaukumu;
· 4.2. ievešanas datumu;
· 4.3. partijas numuru;
· 4.4. ražošanas datumu;
· 4.5. iepakojuma lielumu;
· 4.6. ievesto iepakojumu skaitu;
· 4.7. pavaddokumenta numuru.";
· 1.2. izteikt 8. punktu šādā redakcijā:
· "8. Nereģistrētus augu aizsardzības līdzekļus līdz to pārvietošanai uz citu Eiropas Savienības dalībvalsti vai līdz izvešanai uz trešo valsti uzglabā noliktavā, kuras īpašnieks vai tiesiskais valdītājs ir saņēmis licenci augu aizsardzības līdzekļu izplatīšanai.";
· 1.3. izteikt 14.2. apakšpunktu šādā redakcijā:
· "14.2. izplatīt pirmās un otrās reģistrācijas klases augu aizsardzības līdzekļus personām, kurām nav licences augu aizsardzības līdzekļu izplatīšanai vai apliecības par tiesībām konsultēt par augu aizsardzības līdzekļu lietošanu, vai apliecības par tiesībām lietot augu aizsardzības līdzekļus;";
· 1.4. izteikt 15.2. apakšpunktu šādā redakcijā:
· "15.2. norādītās darbīgās vielas nav reģistrētas Augu aizsardzības līdzekļu reģistrā;";
· 1.5. papildināt ar 17.1 punktu šādā redakcijā:
· "17.1 Augu aizsardzības līdzekļa reģistrācijas apliecības īpašnieks vai viņa pārstāvis drīkst ievest un izplatīt augu aizsardzības līdzekli, kas sākotnēji paredzēts citas Eiropas Savienības dalībvalsts tirgum, ja tas ir identisks augu aizsardzības līdzeklim, kas reģistrēts Augu aizsardzības līdzekļu reģistrā, un uz tā iepakojuma ir uzlīmēts ražotāja marķējums latviešu valodā, vienlaikus saglabājot redzamu oriģinālā marķējuma daļu ar ražošanas datumu un partijas numuru.";
· 1.6. papildināt ar 17.2 punktu šādā redakcijā:
· "17.2 Augu aizsardzības līdzekļa reģistrācijas apliecības īpašnieks atbild par šo noteikumu 17.1 punktā minētā augu aizsardzības līdzekļa kvalitāti, izcelsmi, kā arī par to, lai tas pēc sastāva būtu identisks Augu aizsardzības līdzekļu reģistrā reģistrētajam augu aizsardzības līdzeklim.";
· 1.7. izteikt 20.1. apakšpunktu šādā redakcijā:
· "20.1. augu aizsardzības līdzekļa nosaukumu, reģistrācijas numuru Augu aizsardzības līdzekļu reģistrā, iepakojuma lielumu un partijas numuru;";
· 1.8. izteikt 22. punktu šādā redakcijā:
· "22. Licences īpašnieks šo noteikumu 14.5. apakšpunktā minētā lēmuma pieņemšanai iesniedz dienestā iesniegumu, kam pievienoti augu aizsardzības līdzekļa parauga analīžu rezultāti, kurus izsniegusi laboratorija, kas ir akreditēta atbilstoši standartam ISO/IEC 17025 "Testēšanas un kalibrēšanas laboratoriju kompetences vispārīgās prasības".";
· 1.9. izteikt 26. punktu šādā redakcijā:
· "26. Augu aizsardzības līdzekļu tirdzniecības vietā ir aizliegta pārtikas, lopbarības, lolojumdzīvnieku barības un zāļu tirdzniecība, ja vien augu aizsardzības līdzekļi nav izvietoti atsevišķā telpā.";
· 1.10. izteikt 27. punktu šādā redakcijā:
· "27. Tirdzniecībai paredzētie ķīmiskie augu aizsardzības līdzekļi izvietojami atsevišķi no citām precēm slēgtā skapī vai plauktā.";
· 1.11. izteikt 31. punktu šādā redakcijā:
· "31. Licences īpašnieks informācijas sistēmā ne retāk kā reizi mēnesī iesniedz datus par profesionāliem lietotājiem vai licencētām tirdzniecības vietām izplatītiem pirmās, otrās vai trešās reģistrācijas klases augu aizsardzības līdzekļiem, norādot šādu informāciju:
· 31.1. pārdošanas datumu, pavaddokumenta numuru;
· 31.2. augu aizsardzības līdzekļa nosaukumu, iepakojuma lielumu, iepakojumu skaitu (daudzumu);
· 31.3. konkrētā pircēja vārdu, uzvārdu, personas kodu vai juridiskās personas reģistrācijas numuru;
· 31.4. profesionāla augu aizsardzības līdzekļu lietotāja vai augu aizsardzības konsultanta apliecības numuru vai licences numuru.";
· 1.12. izteikt 32. punktu šādā redakcijā:
· "32. Licences īpašnieks vismaz reizi gadā līdz kārtējā gada 1. aprīlim informācijas sistēmā iesniedz šo noteikumu 31.2. apakšpunktā minēto informāciju par iepriekšējā kalendāra gadā individuālajiem neprofesionālajiem augu aizsardzības līdzekļu lietotājiem izplatītajiem trešās reģistrācijas klases augu aizsardzības līdzekļiem.";
· 1.13. izteikt 32.1 punktu šādā redakcijā:
· "32.1 Šo noteikumu 31. un 32. punktā minēto informāciju licences īpašnieks dienestam iesniedz, izmantojot dienesta tīmekļvietnē pieejamu mašīnlasāma formāta veidlapu vai augšupielādējot to informācijas sistēmā.";
· 1.14. izteikt 34. punktu šādā redakcijā:
· "34. Ja vairākiem licences īpašniekiem licencē ir norādīta viena tirdzniecības vietas adrese, uzglabāšanas vietu iekārto tā, lai varētu identificēt augu aizsardzības līdzekļu izplatītāju un tam piederošos augu aizsardzības līdzekļus.";
· 1.15. izteikt 38. punktu šādā redakcijā:
· "38. Uzglabāšanas vietā aizliegts glabāt pārtikas produktus, lopbarību, lolojumdzīvnieku barību un zāles.";
· 1.16. izteikt 40. punktu šādā redakcijā:
· "40. Ja uzglabāšanas vietā kopā ar augu aizsardzības līdzekļiem tiek glabātas citas preces, ķīmiskos augu aizsardzības līdzekļus norobežo no pārējām precēm vai izvieto tos skapjos, nodrošinot ventilāciju.";
· 1.17. izteikt 72.1. apakšpunktu šādā redakcijā:
· "72.1. augu aizsardzības līdzekļa nosaukumu, reģistrācijas numuru Augu aizsardzības līdzekļu reģistrā, iepakojuma apjomu un partijas numuru;".
· 2. Šo noteikumu 1.1., 1.11., 1.12. un 1.13. apakšpunkts stājas spēkā 2027. gada 1. janvārī.

